Vyštudovala VŠMU v Bratislave, odbor herectvo.

Venuje sa témam celostného a citlivého prístupu človeka k človeku, k sebe samému, k Zemi a k životu. Vníma, že ekológia a bezodpadovosť, začínajú v nás. Svoju novú cestu preto nazvala Ekológia duše. Spája 25 ročnú prax herečky a svoje dary: hypersenzitivitu, empatiu, schopnosť „vhľadu“ a vnímať súvislosti a vášeň študovať psychológiu ľudskej duše. Na zážitkových seminároch a osobných konzultáciách sprevádza ľudí cez odstrčené emócie a zranenia na ceste späť k sebe a k celistvosti.

Hrala takmer na všetkých bratislavských scénach. V Slovenskom národnom divadle debutovala Čechovovou Čajkou, mohli ste ju vidieť napríklad aj v roli Anny Kareninovej v rovnomennej hre. Začínala v divadle GuNaGU, v kultových hrách. Za herecký výkon v roli osamelej Evy dostala Cenu literárneho fondu.

Je autorkou, producentkou, režisérkou a hlavnou hrdinkou vlastného predstavenia Esencia divokej ženy, ktoré uviedlo Divadlo Štúdio L+S. Niekoľko krát moderovala najprestížnejšie divadelné ocenenia Divadelné dosky.

Hrala aj vo filme Modré z neba, ktorý získal na festivale v Karlových Varoch cenu diváka. Mohli ste ju vidieť v rôznych seriáloch (Druhý dych, Profesionáli, Milenky a iných).

Vo Fun rádiu mala svoju reláciu o časopise Elle, tam vznikla aj jej kultová ezoterická mystička a liečiteľka s maďarským prízvukom, pani Rebecca.

Hosťovala na CD bluesmana Turteva a poetky Kaššovicovej. Jej hlas ,môžete počuť aj v dabingu, napríklad ako hlavnú hrdinku v seriály Kosti - forenznú antropologičku Temperance Brennanovú. Je autorkou e-bookov „Nebojte sa hovoriť pred kamerou“ a „Ako hovoriť pred kamerou a natáčať videá“.

Produkovala a moderovala festival zdravia, tvorivosti a poznania Svetlo Zeme, ktorý bol venovaný ekológii človeka a Zeme.

Spolupracuje s organizáciami, ktorým záleží na tom, aby sme ako druh prežili a aby sme sa začlenili do prírody ako jej súčasť, a nie ako nadradený druh (Živica, Broz, Mamila, Priatelia Zeme, E-ženy). Je podporovateľkou iniciatívy My sme les a takisto iniciatívy Chráňme povodie Vydrica a súčasťou videí k týmto kampaniam.

V posledných rokoch sa moderátorsky podieľala prioritne na aktivitách, ktoré rezonujú s jej témami: summit Inspired Moms (celodenný seminár s odborníkmi v oblasti prirodzených pôrodov a dojčenia), Škola dobrého učenia (celodenný seminár o rôznych možnostiach vzdelávania detí), Fórum Dunajského fondu II (celodenné stretnutie aktérov týkajúce sa rieky Dunaj a jej okolia, ktorý vznikol v spolupráci s architektmi, urbanistami, environmentalistami, odborníkmi na komunikáciu a s organizátormi kultúrneho a mestského života). Prednášala na Medzinárodnom summite Inspired women 2013. Ako moderátorka je súčasťou už druhej konferencie Slovakia Going Zero Waste.

Študovala alchýmickú Školu čuchu. Vyrába prírodné voňavé esencie, elixíry a parfumy. Učí sa na rôznych seminároch, workshopoch, terapiách. Študuje posolstvo starých kultúr medicinmanov a liečiteľov. Momentálne pripravuje svoje ďalšie semináre.

Aktuálne ju môžete vidieť hrať v Bratislavskom divadle La Komika v predstavení Čakanie na Gotta. Počuť ju môžete v audioknihe legendárnej knihy Pippi dlhá pančucha, ktorú nedávno celú načítala.

So svojím mužom Miloslavom Ježom sprevádzajú životom dcéru Jasmínku.